На основу члана 36. Закона о планском систему Републике Србије („Службени гласник РСˮ, број 30/2018), члана 41. став 10. Пословника Владе („Службени гласник РСˮ, бр. 61/06 – пречишћен текст, 69/08, 88/09, 33/10, 69/10, 20/11, 37/11, 30/13, 76/14 и 8/19 – др. уредба) и члана 46. Уредбе о методологији управљања јавним политикама, анализи ефеката јавних политика и прописа и садржају појединачних докумената јавних политика („Службени гласник РСˮ, број 8/19), Министарство државне управе и локалне самоуправе објављује

**ИЗВЕШТАЈ**

**О СПРОВЕДЕНОЈ ЈАВНОЈ РАСПРАВИ О ПРЕДЛОГУ АКЦИОНОГ ПЛАНА**

**ЗА ПЕРИОД ОД 2024. ДО 2025. ГОДИНЕ, ЗА СПРОВОЂЕЊЕ ПРОГРАМА ЗА РЕФОРМУ СИСТЕМА ЛОКАЛНЕ САМОУПРАВЕ ЗА ПЕРИОД ОД 2021. ДО 2025. ГОДИНЕ**

**I ОПШТИ ПОДАЦИ**

На основу члана 41. став 3. Пословника Владе („Службени гласник РСˮ, бр. 61/06 – пречишћен текст, 69/08, 88/09, 33/10, 69/10, 20/11, 37/11, 30/13, 76/14 и 8/19 - др. уредба), на предлог Министарства државне управе и локалне самоуправе (у даљем тексту: Министарство), Одбор за правни систем и државне органе Владе донео је Закључак 05 број: 021-859/2024 од 07. фебруара 2024. године, којим је одобрено спровођење јавне расправе о Предлогу акционог плана за период од 2024. до 2025. године, за спровођење Програма за реформу система локалне самоуправе у Републици Србији за период од 2021. до 2025. године (у даљем тексту: Предлог акционог плана). Јавна расправа о Предлогу акционог плана спроведена је у периоду од 8. до 27. фебруара 2024. године.

Програм јавне расправе о Предлогу акционог плана, са прилозима утврђеним Пословником Владе, објављен је на интернет страници Министарства државне управе и локалне самоуправе www.mduls.gov.rs, као и на порталу еКонсултације, са позивом свим заинтересованим странама да у току трајања јавне расправе доставе своје предлоге, сугестије и коментаре на Предлог акционог плана, на имејл адресу: registri.lsamouprava@gov.rs и поштом на адресу: Министарство државне управе и локалне самоуправе, Бирчанинова 6, са назнаком ,,Јавна расправаˮ.

У оквиру јавне расправе одржан је округли сто, дана 22. фебруара 2024. године, у онлајн формату. Учешће на округлом столу узели су представници органа државне управе, невладиног сектора, донатора и друге заинтересоване јавности.

**II ДИСКУСИЈА УЧЕСНИКА НА ОКРУГЛОМ СТОЛУ**

Уводну реч на округлом столу, имала је Душанка Јовановић, руководилац Групе за реформу система локалне самоуправе, која је поздравила присутне и истакла важност Програма за реформу система локалне самоуправе у Републици Србији за период од 2021. до 2025. године (у даљем тексту: Програм), стратешког документа којим је започет процес реформе, који је усвојен на седници Владе 9. јула 2021. године, са трогодишњим акционим планом за његово спровођење. Имајући у виду да је период важења Програма до 2025. године, те да је претходни акциони план донет за период до 2023. године, Посебна радна група коју је образовало Министарство је припремила Предлог акционог плана за период важења Програма, односно од 2024. до 2025. године. Указала је да резултат реформи мора да буде усмерен на унапређење живота грађана, пуно поштовање њихових права и значајно унапређење квалитета, доступности и ефикасности јавних услуга које су кључне за интензивни развој локалне самоуправе. Такође, истакла је да Министарство, између осталих, реализује и пројекат „Локална самоуправа за 21. век”, који финансијски подржава Влада Швајцарске и да је један од његових главних пројектних задатака припрема овог документа. На крају свог излагања дала је реч проф. др Зорану Лончару, правном консултанту на изради акционог плана, да укратко презентује наведени документ.

Проф. др Зоран Лончар се у свом излагању осврнуо на основне специфичности и новине новог акционог плана и истакао да је документ у значајној мери заснован на неким активностима које произилазе из Програма, те да је један део активности које су биле предвиђене за реализацију кроз претходни акциони план, нашао упориште у новом акционом плану. Резултат оваквог дуплирања активности није преамбициозност тадашњих аутора, већ су по његовој процени други бројни разлози утицали на немогућност реализације планираних активности. Основни разлог лежи у специфичности нашег политичког система последњих деценија, као и чињеница да је релативно чести изборни циклус на различитим нивоима утицао на свакодневни живот и на рад државних служби, органа јавне управе и припрему докумената. Истакао је да је и поред наслеђених, препознат значајан број нових активности обухваћених у оквиру четири посебна циља Предлога акционог плана.

Након излагања проф. др Зорана Лончара, за реч се јавио Никола Тарбук, генерални секретар Сталне конференције градова и општина, који је поздравио спремност да се настави реформа система локалне самоуправе и истакао значај активности које су планиране новим акционим планом. Такође, указао је да је препознат одређен број активности које спроводи Стална конференција градова и општина и изразио наду да ће се по усвајању Акционог плана одмах кренути у његову имплементацију, посебно имајући у виду важност и комплексност документа који обухвата различите области реформе.

На изнето се надовезала Милена Радомировић из Сталне конференције градова и општина и осврнула се на активност 2.1.2. из Посебног циља 2, сугеришући да је за ову активност потребно унети и буџет РС као редовна издавања, поред буџета Сталне конференције градова и општина, имајући у виду да у реализацији учествује и Министарство финансија.

**III АНАЛИЗА МИШЉЕЊА ИЗ ЈАВНЕ РАСПРАВЕ**

У току трајања јавне расправе на Предлог акционог плана пристигao je коментар Сектора за добру управу Министарства:

 „Сектор за добру управу остаје у свему при ставу који смо доставили путем електронске поште 28.11.2023. године, да активности 1.6.6 и 1.6.7 у оквиру Мере 1.6: Унапређење вертикалног и хоризонталног надзора у обављању изворних и поверених послова ЈЛС,  треба брисати, односно уколико то није могуће, потребно је реализацију наведених активности одложити за 2025. годину.ˮ. Сугестија је прихваћена и измењен је рок за реализацију наведених активности сагласно предлогу.

Поред тога, сугестија Милене Радомировић из Сталне конференције градова и општина коју је истакла на одржаном округлом столу, достављена је Министарству финансија на мишљење, које се позитивно изјаснило по питању финансирања активности 2.1.2. Посебног циља 2. Сугестија је прихваћена и у Предлог акционог плана унет је буџет РС у складу са предлогом.

11. март 2024. године